《酬同年陈子宪卿》
明代·梁有誉

陈琳才莫敌，投我郢中吟。客舍悠然独披玩，能使清风生我襟。

陈君本是南岳奇，连城照乘重当时。笔间解扫烟云气，海内争看鸾凤姿。

古来楚国多豪彦，风流文藻生光炫。景差宋玉已寂寞，崔什罗含俱不见。

事往无嗟作者非，祇今又识陈君面。十载读书云梦浔，一朝献赋金华殿。

天子临轩赐颜色，词场投笔齐嗟羡。登龙君已擅芳名，附骥予惭接欢宴。

欢宴相过帝苑东，长条短条花蕊红。彩毫夜赋氍毹月，锦勒朝嘶杨柳风。

与君相逢恨不早，握手相看即倾倒。题诗正值好春时，论交况复长安道。

绿绮那能吟妙音，青尊且共开怀抱。许身稷契何慷慨，努力班杨看挥扫。

梁栋须为大厦求，圭璋终作明堂宝。我本烟波渔钓俦，一出风尘空浪游。

东山高卧敢自许，北阙上书今见收。结庐梦忆山中桂，采药心悬江上洲。

恋阙思亲情共切，忽诵清词消我愁。如君高谊古无有，沥胆披心怜独厚。

嗟我虚抛竹箨冠，看君早曳桃花绶。青霄比翼昔同钦，黄金结交世应丑。

人生会合自有时，按剑当年悲白首。芳草凄凄春已过，送春更有新诗否。

作者简介：广东顺德人，字公实，号兰汀。与欧大任等同学于黄佐，有诗名。嘉靖二十九年进士，除刑部主事。与李攀龙等结诗社，史称后七子。因念母，称病归。杜门读书，虽大吏至，亦不出见。卒年三十六。有《兰汀存稿》。